โบรกฯมอง SET แกว่งไซด์เวย์หลังหลุด 1,300 เซ่นแรงกดดันการเมืองในปท.-บาทอ่อน
โบรกฯมอง SET แกว่งไซด์เวย์หลังหลุด 1,300 รับแรงกดดันการเมืองในปท.-บาทอ่อน
21 ส.ค. 2563

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่งไซด์เวย์ แม้ว่าตลาดหุ้นในภูมิภาคเอเชียเช้านี้ส่วนใหญ่จะเคลื่อนไหวในแดนบวกกัน แต่เป็นการรีบาวด์หลังจากเมื่อวานนี้ร่วงแรง และได้ Sentiment ดีจากดัชนี Nasdaq ปิดทำระดับสูง จากหุ้นในกลุ่มเทคโนโลยีช่วยหนุน แต่ตลาดหุ้นไทยมีหุ้นเทคโนโลยีน้อย และหุ้นในกลุ่มแบงก์ และกลุ่มพลังงานก็น่าจะยังไม่ทำให้ตลาดหุ้นไทยปรับตัวขึ้นไปได้
ทั้งนี้ บรรยากาศการลงทุนของตลาดหุ้นไทยยังไม่ค่อยดีนัก หลังจากเมื่อวานนี้ดัชนีฯร่วงลงมาต่ำกว่าระดับ 1,300 จุด และความตึงเครียดระหว่างสหรัฐฯ และจีน ก็ยังถ่วงอยู่ ประกอบกับปัจจัยการเมืองในประเทศก็ยังต้องติดตามอย่างใกล้ชิด โดยเฉพาะสถานการณ์ในเดือนหน้ายังน่าเป็นห่วง รวมถึงเงินบาทก็อ่อนค่าทำให้ช่วงนี้นักลงทุนต่างชาติยังขายอยู่
พร้อมให้แนวรับ 1,290-1,292 ถัดไป 1,280 จุด ส่วนแนวต้าน 1,300-1,310 จุด